સૌરાષ્ટ્રના રાજકારણમાં નલીન મનુભાઈ કોટડિયા એક એવું નામ છે, જેનાથી ભાગ્યે જ કોઈ અજાણ હશે. કેમ કે ૨૦૧૨ની વિધાનસભાની ચૂંટણીમાં ભાજપ સામે પૂર્વ મુખ્યમંત્રી કેશુબાપાએ બગાવત કરી હતી અને જીપીપી પાર્ટી મેદાનમાં ઉતારી હતી. આ પાર્ટીનું ચૂંટણી નિશાન બેટ રાખવામાં આવ્યું હતું. ગુજરાતના રાજકારણમાં બેટથી ભાજપ સામે ફટકાબાજીની મુરાદ તે સમયે બર આવી ન હતી. પરંતુ આખાય ગુજરાતમાં બે બેઠક જીપીપીની આવી હતી. જેમાં વિસાવદરથી કેશુબાપા અને બીજા ધારી-બગસરામાં નલીન કોટડિયા કમળના ઝંઝાવાતમાં વિજેતા બન્યા હતા.